Myrkdalen lanserer to nye leilighetsbygg tiltenkt familier

I dag blir to helt nye leilighetsprosjekt i Myrkdalen lagt ut for salg. Totalt er det 29 flotte leiligheter i forskjellige størrelser fordelt på to bygg i gangavstand til skisenter og sentrum. Prosjektene er planlagt med spesielt fokus på familier, og byr på funksjonelle løsninger og bærekraftige, robuste materialer.

*-Nå lanserer vi et helt nytt område og konsept som skal utvikles videre, like sør for sentrum med kort vei til hotell og stolheis,*sier Eiendomsdirektør Nils Akselberg i Myrkdalen Fjellandsby.

Svoletunet A og Leite 2 som nå blir lansert, er deler av større prosjekt, der byggingen av første byggetrinn, Svoletunet C og Leite 1, allerede er i gang.

**Familievennlige fritidsboliger**

Svoletunet ligger vis a vis Svolefjellet som prosjektet er oppkalt etter, like sør for Myrkdalen Hotel. Arkitekten bak er Svein Øvsthus hos HLM Arkitektur Voss, som tidligere har forklart at de til sammen tre byggene skal danne et rekketun når prosjektet står ferdig.

-*Leilighetene i Svoletun har en litt lavere inngangsbillett enn det vi har sett i Myrkdalen tidligere,*forteller Akselberg, og legger til at intensjonen bak Svoletun er nå yngre familier som ønsker sin første fritidsbolig. -*De fleste kjøperne av leilighetene i Svoletunet C til nå er i aldersgruppen 30-40 år, som tilsier at vi har truffet målgruppen,*sier eiendomsdirektøren videre.

Bruk av trevirke og materialvalg i lyse farger sammen med en fleksibel planløsning, skaper trivelige og moderne leiligheter som kjennes romslig tross færre kvadratmeter.

**Lun hyttefølelse**

-*Leite er også planlagt med tanke på familier, men gjerne heller de litt mer etablerte,*sier Nils Akselberg. -*I dette bygget står hyttefølelsen sterkere.*

Bak Leite-prosjektet står det også en lokal vossaarkitekt. Sigbjørn Dugstad har tegnet flere av de mest populære prosjektene i Myrkdalen, blant annet Klypeteigen ved Helgatun som er lik de nye leilighetene i Leite.

Leite vil ligge i skråningen bak Svoletunet. Her følger det med garasjeplass med tilhørende bod på bakkeplan til alle eninger, i tillegg er det ekstra bod i tilknytning til balkong eller som disponibelt rom inne. Leilighetene kommer i størrelser fra 2 til 4 soverom og har en praktisk og fin kjøkkenløsning fra Sigdal.

**En fritidsbolig for hele året**

Parallelt med utvikling av skisenter og fritidseiendom, jobber Myrkdalen Fjellandsby med tilrettelegging av helårsaktiviteter. De siste årene har det blitt utarbeidet flere lavterskel sykkeltilbud i sentrumsområdet, med blant annet en 850 kvm stor pumptrack og hopplinjer.

-*I år har jeg snakket med flere eiendomseiere som har fått en aha-opplevelse i løpet av sommeren,*forteller Akselberg. -*De har tidligere for det meste brukt fritidsboligen vinterstid, men har nå fått øynene opp for Myrkdalen som sommerdestinasjon. Når de først har gjort det, er ikke veien lang før de oppdager hva resten av regionen har å by på av flotte opplevelser.*